CELEX: 32018D1120(01)
Language: bg
Date: 2018-10-16 00:00:00
Title: Решение на Съда от 16 октомври 2018 година за подаването и връчването на процесуални документи чрез приложението e-Curia

20.11.2018   
               
               
                  BG
               
               
                  Официален вестник на Европейския съюз
               
               
                  L 293/36
               
            
         РЕШЕНИЕ НА СЪДА
         от 16 октомври 2018 година
         за подаването и връчването на процесуални документи чрез приложението e-Curia
         СЪДЪТ,
         Като взе предвид Процедурния правилник, и по-специално член 48, параграф 4 и член 57, параграф 8 от него,
         Като има предвид, че:
         
                     (1)
                  
                  
                     За да се отчете развитието на съобщителните технологии, бе разработено компютърно приложение, което дава възможност за подаване и връчване на процесуални документи по електронен път.
                  
               
                     (2)
                  
                  
                     Приложението, което работи на принципа на електронното удостоверяване с използване на лично потребителско име и лична парола, отговаря на изискванията за гарантиране на автентичността, целостта и поверителността на предаваните документи.
                  
               
                     (3)
                  
                  
                     Предвид успеха на приложението и осигуряваните от него предимства, особено от гледна точка на бързината на така извършвания обмен на документи, следва да се разшири кръгът на лицата с право да го ползват и да се даде възможност на юрисдикциите на държавите членки да подават и получават процесуални документи по този начин в рамките на производството пред Съда по преюдициални запитвания.
                  
               
                     (4)
                  
                  
                     По съображения за добро правораздаване и единствено за целите на преюдициалните дела същата възможност трябва да се предостави на лицата, които не са процесуални представители или адвокати, но съгласно националните процесуални правила имат правото да представляват страна пред юрисдикциите на своята държава,
                  
               РЕШИ:
         
            Член 1
            Определение
            Компютърното приложение e-Curia е общо за юрисдикциите, които съставят Съда на Европейския съюз, и осигурява възможност за подаване и връчване на процесуални документи по електронен път при предвидените в това решение условия.
         
         
            Член 2
            Достъп до приложението
            За използване на приложението е необходима регистрация за достъп и се изискват лично потребителско име и лична парола.
         
         
            Член 3
            Подаване на процесуален документ
            Подаденият чрез e-Curia процесуален документ се счита за оригинал по смисъла на член 57, параграф 1 от Процедурния правилник, когато при подаването му са използвани личното потребителско име и личната парола на представител на страна или на лице, което действа от името на юрисдикция на държава членка. Използването на потребителското име и паролата има значението на подпис върху съответния документ.
         
         
            Член 4
            Приложения и преписи
            Към подавания чрез e-Curia процесуален документ се прикрепват посочените в него приложения и описът им.
            Не е необходимо да се подават заверени преписи от подавания чрез e-Curia документ и евентуалните му приложения.
         
         
            Член 5
            Дата и час на подаване
            Процесуалният документ се счита за подаден по смисъла на член 57, параграф 7 от Процедурния правилник в момента, в който представителят на страната или лицето, което действа от името на съответната юрисдикция, одобри подаването на този документ.
            Времето се отчита по люксембургската часова зона.
         
         
            Член 6
            Връчване на процесуални документи
            Процесуалните документи, включително съдебните решения и определения, се връчват чрез e-Curia на притежателите на регистрация в e-Curia, които представляват страна или действат от името на юрисдикция на държава членка по дадено дело, както и на евентуалните им сътрудници.
            Процесуалните документи се връчват също чрез e-Curia на държавите членки, на другите държави — страни по Споразумението за Европейското икономическо пространство, и на институциите, органите, службите и агенциите на Съюза, които са дали съгласие документите да им се връчват по този начин.
            Процесуалните документи могат да се връчват и по останалите начини за изпращане, предвидени в Процедурния правилник, когато това се налага поради обема или естеството на документа или когато използването на e-Curia е технически невъзможно.
         
         
            Член 7
            Дата и час на връчване
            Получателите на връчваните съгласно предходния член документи се уведомяват с електронно писмо за всеки изпратен до тях документ за връчване чрез e-Curia.
            Процесуалният документ е връчен в момента, в който получателят поиска достъп до него. При непоискан достъп документът се счита за връчен с изтичането на седем дни от датата на изпращането на електронното писмо с уведомлението.
            Когато няколко лица представляват една и съща страна или няколко лица са овластени да действат от името на една и съща юрисдикция на държава членка, при изчисляването на сроковете се взема предвид моментът на първото поискване на достъп до съответния документ.
            Времето се отчита по люксембургската часова зона.
         
         
            Член 8
            Условия за използване на приложението
            Секретарят изготвя условията за използване на e-Curia и следи за спазването им. Всяко несъобразяване с тези условия при използването на e-Curia може да доведе до дезактивиране на съответната регистрация за достъп.
            Съдът взема необходимите мерки за защита на e-Curia от злоупотреби и недобросъвестно използване.
            Потребителят се уведомява с електронно писмо за всяка взета на основание на този член мярка, която го възпрепятства да използва регистрацията си за достъп.
         
         
            Член 9
            Отмяна
            Настоящото решение отменя и заменя Решение на Съда от 13 септември 2011 година за подаването и връчването на процесуални документи чрез приложението e-Curia (1).
         
         
            Член 10
            Влизане в сила
            Настоящото решение влиза в сила на първо число от месеца след публикуването му в Официален вестник на Европейския съюз.
         
         
            Съставено в Люксембург на 16 октомври 2018 година.
            
               A. CALOT ESCOBAR
               
                  Секретар
               
            
            
               K. LENAERTS
               
                  Председател
               
            
         
         
            (1)  ОВ C 289, 1.10.2011 г., стр. 7.